Վարչապետի ցանկացած հանձնարարական ոստիկանությունը կատարում է անհապաղ, անմիջապես, սահմանված ժամկետում և զեկուցում է` կառավարության նիստից հետո լրագրողների հետ ճեպազրույցում հայտարարեց Հայաստանի ոստիկանապետ Վալերի Օսիպյանը։ Հարցին, թե երկու ժամվա ընթացքում ոստիկանությունն ի՞նչ արդյունքներ գրանցեց, Օսիպյանը պատասխանեց. - «Արդյունքներ միշտ էլ կան, մեր առօրյայում էլ ունենք արդյունքներ, և այնպես չէ, որ ամեն ինչ պետք է լուսաբանենք, կան, որ չենք լուսաբանում»։ Օսիպյանը նշեց, որ ոստիկանությունը մշտապես ստանում է օպերատիվ տեղեկություններ, որոնք ենթակա չեն հրապարակման։ «Ստուգում ենք այդ ամենի օրինական լինելը։ Ոստիկանությունը ոչ թե հաճույք է ստանում ամեն մի քաղաքացու գետնին պառկեցնելով, կամ դեմ տալով պատին, մեքենային, և ստուգելու, ոչ, բացառապես հաճույք չենք ստանում, դա օրինական գործընթաց է և պայմանավորված է նրանով, որ ունենում ենք տեղեկություներ, որ իրենք ունենում են զենքեր։ Զինված քաղաքացին մշտապես համարվում է վտանգ, և մենք ստուգում ենք զենքի օրինականությունը, ճշտում ենք նրա առնչությունը որևէ հանցագործության դեպքի հետ», - ասաց Օսիպյանը։